₹10 करोड़ के फर्ग्यूसन 3 मैच खेले; मावी फील्डिंग ही कर सके, टीम प्लेऑफ में पहुंची
High-Priced Player Benched in IPL: ₹10 Crore Ferguson Played 3 Matches; Limited to Fielding, Team Reaches Playoffs इंडियन प्रीमियर लीग (IPL) अपने आखिरी स्टेज में प्रवेश कर चुकी है। लीग स्टेज के 70 में से 6 ही मैच बाकी हैं। 8 टीमों ने 13 और 2 टीमों ने 12-12 मैच खेल लिए हैं
इंडियन प्रीमियर लीग (IPL) अपने आखिरी स्टेज में प्रवेश कर चुकी है। लीग स्टेज के 70 में से 6 ही मैच बाकी हैं। 8 टीमों ने 13 और 2 टीमों ने 12-12 मैच खेल लिए हैं। इस दौरान टूर्नामेंट के 125 में से 29 करोड़पति खिलाड़ी ज्यादातर मैचों के लिए बेंच पर ही बैठे रह गए। 2 करोड़ से ज्यादा कीमत वाले 5 खिलाड़ियों ने एक भी मैच नहीं खेला। 4 खिलाड़ियों को एक ही मैच मिला, 3 प्लेयर्स ने 2 मुकाबले खेले, वहीं 4 खिलाड़ियों को महज 3 ही मैच में मौके मिले।
16.25 करोड़ रुपए के बेन स्टोक्स को CSK ने 2, तो वहीं 10 करोड़ के लॉकी फर्ग्यूसन को KKR ने 3 ही मैच खिलाए। 6 करोड़ रुपए के शिवम मावी तो पूरे सीजन एक भी मैच नहीं खेल सके। गुजरात ने उनसे 12वें खिलाड़ी के रूप में सिर्फ फील्डिंग ही कराई और 9 मैच जीतकर टीम ने प्लेऑफ के लिए क्वालिफाई भी कर लिया।
आगे स्टोरी में हम 2 करोड़ रुपए से ज्यादा की कीमत वाले टॉप-10 खिलाड़ियों की बात करेंगे, जिन्होंने खराब प्रदर्शन, इंजरी या अन्य कारणों से टीम के साथ ट्रैवल तो किया लेकिन ज्यादातर मैचों में एक्स्ट्रा प्लेयर के रूप में बेंच पर ही बैठे रह गए। इनमें उन्हीं करोड़पति खिलाड़ियों को शामिल किया गया है जो इस सीजन 3 या उससे कम मैच ही खेल सके।
10 टीमों में 125 करोड़पति, 25 की कीमत 10 करोड़ प्लस
IPL की 10 टीमों में कुल 240 प्लेयर्स हैं। इनमें 125 की कीमत एक करोड़ से ज्यादा और 115 प्लेयर्स की कीमत 20 से 90 लाख के बीच है। करोड़पतियों में भी 25 प्लेयर्स की कमाई 10 करोड़ से ज्यादा की है। इनमें श्रेयस अय्यर, प्रसिद्ध कृष्णा और ऋषभ पंत जैसे प्लेयर्स शामिल नहीं हैं। क्योंकि ये खिलाड़ी करोड़पति तो हैं, लेकिन इंजरी के चलते पूरे सीजन एक भी मैच नहीं खेल सके, इनकी जगह टीमों ने रीप्लेसमेंट प्लेयर्स को स्क्वॉड में शामिल किया है।
3 करोड़+ कीमत के 86 प्लेयर्स ने 3 से ज्यादा मैच खेले
इस सीजन 10 करोड़ से ज्यादा की कीमत वाले 2 खिलाड़ियों को उनकी टीमों ने 3 या उससे कम मैच खिलाए। 70 खिलाड़ियों की कीमत 3 से 9.90 करोड़ रुपए के बीच है, इनमें से 7 खिलाड़ी 3 से ज्यादा मैच नहीं खेल सके। वहीं 3 करोड़ से ज्यादा कीमत के 86 प्लेयर्स को उनकी टीमों ने 3 से ज्यादा मैच खिलाए।
12 प्लेयर्स की कीमत 2 से 2.90 करोड़ रुपए के बीच रही। इनमें 5 ही प्लेयर्स 3 से ज्यादा मैच खेल सके। वहीं 18 खिलाड़ियों की कीमत एक से 1.90 करोड़ रुपए के बीच रही, इनमें से 13 प्लेयर्स को उनकी टीमों ने 3 या उससे कम मैचों में मौके दिए।
अब जानते हैं IPL में बेंच पर बैठने वाले टॉप-10 करोड़पति खिलाड़ियों के बारे में... 
1. बेन स्टोक्स, CSK | ₹16.25 करोड़
चेन्नई सुपर किंग्स (CSK) ने IPL के मिनी ऑक्शन में इंग्लिश ऑलराउंडर बेन स्टोक्स को 16.25 करोड़ रुपए की कीमत में खरीदा। स्टोक्स को इतनी बड़ी रकम उनके ऑलराउंड प्रदर्शन और कप्तानी के कारण मिली। CSK उन्हें बतौर कप्तान महेंद्र सिंह धोनी के रीप्लेसमेंट के रूप में देख रही थी, लेकिन स्टोक्स इस सीजन 2 ही मैच खेल सके। उन्हें कोई विकेट नहीं मिला और बैटिंग से भी 15 रन ही बना सके।
इंजरी के कारण उन्हें बाद के कुछ मैचों से बाहर किया गया, लेकिन बाद में उनकी चोट गहरी हो गई और वह टीम से लगातार 11 मैच नहीं खेल सके। उनकी गैरमौजूदगी का असर भी पड़ा और टीम 5 मैच हार गई। CSK इस वक्त 13 मैचों में 7 जीत, 5 हार और एक बेनतीजा मैच के बाद 15 अंक लेकर पॉइंट्स टेबल में दूसरे नंबर पर है। टीम का अब एक मैच दिल्ली कैपिटल्स के खिलाफ बाकी है। रिपोर्ट्स के अनुसार, स्टोक्स इस मैच में भी टीम का हिस्सा नहीं होंगे और इसके बाद इंटरनेशनल क्रिकेट की तैयारी करने के लिए इंग्लैंड लौट जाएंगे।
2. लॉकी फर्ग्यूसन, KKR | ₹10 करोड़
न्यूजीलैंड के तेज गेंदबाज लॉकी फर्ग्यूसन को कोलकाता नाइट राइडर्स ने 10 करोड़ रुपए में गुजरात टाइटंस से ट्रेड किया। फर्ग्यूसन लगातार 150 से ज्यादा की स्पीड से गेंदबाजी करने के साथ मिडिल ओवरों में विकेट लेने के लिए जाने जाते हैं। वह इंटरनेशनल क्रिकेट के कारण टीम से शुरुआती 2 मैच नहीं खेल सके। उन्हें तीसरे मैच में मौका मिला, लेकिन 3 मैच खिलाने के बाद ही बेंच पर बैठा दिया गया।
जिन 3 मैचों में फर्ग्यूसन को मौका मिला, इनमें वह एक ही विकेट ले सके। इतना ही नहीं उन्होंने 12.52 के बहुत खराब इकोनॉमी रेट से रन भी लुटाए। KKR ने उनकी जगह डेविड वीजे से लेकर टिम साउदी तक को मौका दिया, लेकिन कोई भी कुछ खास प्रभाव नहीं छोड़ सका।
फर्ग्यूसन के पिछले 2 सीजन अच्छे रहे थे, उन्होंने 2021 के 8 मैचों में 13 और 2022 के 13 मैचों में 12 विकेट लिए थे। इस सीजन कुछ खास प्रदर्शन नहीं करने से उनकी टीम ने कई मैच भी गंवाए। KKR इस वक्त 13 मैचों में 6 जीत और 7 हार के बाद 12 अंकों के साथ पॉइंट्स टेबल में 7वें नंबर पर है। उनका आखिरी मैच लखनऊ के खिलाफ बाकी है, ऐसे में देखना अहम होगा कि इस मैच में 10 करोड़ के इस खिलाड़ी को मौका मिलेगा या नहीं।
3. जोश हेजलवुड, RCB | ₹7.75 करोड़
रॉयल चैलेंजर्स बेंगलुरु ने ऑस्ट्रेलिया के तेज गेंदबाज जोश हेजलवुड को मेगा ऑक्शन में 7.75 करोड़ रुपए की कीमत में खरीदा। हेजलवुड नई गेंद से स्विंग कराने के साथ किफायती गेंदबाजी कर बैटर्स पर दबाव बनाते हैं। टीम के शुरुआती मैच इंजरी के कारण नहीं खेल सके, लेकिन लखनऊ के खिलाफ एक मई को उन्हें मौका मिल गया। टीम ने उन्हें 3 मैच खिलाए, लेकिन राजस्थान के खिलाफ पिछले मैच में बेंच पर बैठा दिया।
सीजन के 3 मैचों में हेजलवुड ने 3 विकेट लिए और 8.44 के ठीक-ठाक इकोनॉमी रेट से रन दिए। RCB इस वक्त 12 मैचों में 6 जीत और 6 हार के बाद 12 पॉइंट्स के साथ नंबर-5 पर है। उनके 2 मैच हैदराबाद और बेंगलुरु के खिलाफ बाकी हैं। इन मैचों में हेजलवुड को मौका मिलना मुश्किल लग रहा है, क्योंकि उनकी जगह टीम में खेल रहे वेन पार्नेल राजस्थान के खिलाफ प्लेयर ऑफ द मैच रहे थे। ऐसे में RCB शायद ही पार्नेल को प्लेइंग-11 से बाहर रखे।
4. क्विंटन डी कॉक, LSG | ₹6.75 करोड़
साउथ अफ्रीका के विस्फोटक ओपनर क्विंटन डी कॉक को लखनऊ सुपरजायंट्स ने मेगा ऑक्शन में 6.75 करोड़ रुपए की कीमत देकर खरीदा था। डी कॉक IPL सुपरस्टार हैं, टूर्नामेंट में 2 शतक लगाने के साथ 2500 से ज्यादा रन बना चुके हैं। वह इंटरनेशनल मैचों के कारण शुरुआती 2 मैच नहीं खेल सके। इस दौरान LSG ने वेस्टइंडीज के ऑलराउंडर काइल मेयर्स को कप्तान केएल राहुल के साथ ओपनिंग कराई।
मेयर्स ने दोनों ही मैचों में अच्छा प्रदर्शन किया और एक फिफ्टी लगाकर टीम को मैच भी जिताया। मेयर्स के कारण डी कॉक टीम के 10 मैचों तक बेंच पर ही बैठे रह गए। फिर पिछले दिनों कप्तान राहुल इंजरी के कारण टूर्नामेंट से बाहर हो गए। ऐसे में टीम ने ओपनिंग पोजिशन पर राहुल की जगह डी कॉक को मौका दिया। उन्होंने पहले ही मैच में 41 गेंदों पर 70 रन बना दिए।
डी कॉक अब 3 मैचों में 153 से ज्यादा के स्ट्राइक रेट से 115 रन बना चुके हैं। टीम का एक मैच बाकी है, प्लेऑफ में पहुंचने के लिए टीम को किसी भी हाल में जीत चाहिए। ऐसे में डी कॉक इस मुकाबले में भी खेलते नजर आएंगे।
5. शिवम मावी, GT | ₹6.00 करोड़
IPL के मिनी ऑक्शन में गुजरात टाइंटस ने भारतीय ऑलराउंडर शिवम मावी को 6 करोड़ रुपए की रकम देकर अपनी टीम में शामिल किया। वह लगातार 140 से 150 किमी की स्पीड से बॉलिंग करने के साथ लंबे-लंबे छक्के लगाने के लिए भी जाने जाते हैं। ऑक्शन के बाद मावी ने टीम इंडिया के लिए डेब्यू किया और 2 विकेट लेने के साथ रन भी बनाए। लेकिन IPL जब शुरू हुआ तो टाइटंस ने उन्हें एक भी मैच नहीं खिलाया।
मावी ने टीम के लिए 13 में से कुछ मैचों में 12वें खिलाड़ी बनकर फील्डिंग जरूर की, लेकिन उन्हें प्लेइंग-11 में शामिल होने का मौका नहीं मिला। यहां तक कि वे बतौर इम्पैक्ट प्लेयर भी टीम में शामिल नहीं किए गए। अब उनकी टीम 13 मैचों में 9 जीत के बाद 18 पॉइंट्स के साथ प्लेऑफ में क्वालिफाई कर चुकी है। टीम का एक मैच बेंगलुरु के खिलाफ बाकी है, ऐसे में उन्हें एक मैच खेलने का मौका मिल सकता है।
6. चेतन साकरिया, DC | ₹4.20 करोड़
दिल्ली कैपिटल्स ने भारतीय लेफ्ट आर्म पेसर चेतन साकरिया को मेगा ऑक्शन में 4.20 करोड़ रुपए में खरीदा था। साकरिया गेंद को दोनों ओर स्विंग कराने के साथ स्लोअर गेंद फेंकने में भी माहिर हैं। दिल्ली ने उन्हें सीजन के पहले ही मैच में मौका दिया। उन्होंने 2 विकेट भी लिए, लेकिन स्पेल के 4 ओवरों में 53 रन दे दिए।
पहले ही मैच में ज्यादा रन लुटाने के कारण दिल्ली ने उन्हें बेंच पर बैठा दिया। उनकी जगह कभी खलील अहमद तो कभी मुकेश कुमार को प्लेइंग-11 में शामिल किया। टीम प्लेऑफ की रेस से बाहर हो चुकी है, लेकिन उनके 2 मैच CSK और PBKS के खिलाफ बाकी हैं। ऐसे में दिल्ली एक्सपेरिमेंट करने के लिए साकरिया को मौका दे सकती है।
7. कार्तिक त्यागी, SRH | ₹4 करोड़
2020 के अंडर-19 वर्ल्ड कप में अपनी पेस से पहचान बनाने वाले कार्तिक त्यागी को सनराइजर्स हैदराबाद ने मेगा ऑक्शन में 4 करोड़ रुपए की कीमत देकर खरीदा। कार्तिक लगातार 140 से ज्यादा की स्पीड से गेंदबाजी करते हैं और अपनी सटीक लाइन लेंथ से क्रिकेट एक्सपर्ट्स की तारीफें बटोर चुके हैं।
इंजरी के कारण वह शुरुआती मैच नहीं खेल सके, लेकिन प्लेइंग-11 में भुवनेश्वर कुमार, थंगारसु नटराजन, मार्को यानसेन और उमरान मलिक जैसे बॉलर्स के कारण उन्हें अपनी टीम के ज्यादातर मैच बेंच पर बैठकर ही देखने पड़े। कार्तिक को एक मैच में मौका भी मिला, लेकिन उन्होंने एक विकेट लेने के लिए 2 ओवर में ही 30 रन लुटा दिए। SRH अब प्लेऑफ की रेस से बाहर हो चुकी है, टीम के 12 मैचों में 4 जीत और 8 हार से 8 पॉइंट्स हैं। उनके 2 मैच बेंगलुरु और मुंबई के खिलाफ बाकी हैं। अगले सीजन की तैयारी के हिसाब से टीम इन मैचों में कार्तिक को मौका दे सकती है।
8. आर साई किशोर, GT 
मेगा ऑक्शन में गुजरात टाइटंस ने अनकैप्ड लेफ्ट आर्म स्पिनर आर साई किशोर को 3 करोड़ रुपए की कीमत देकर सभी को चौंका दिया था। टीम ने उन्हें पिछले सीजन के 5 मैचों में मौका दिया, जिनमें उन्होंने महज 7.56 की इकोनॉमी से रन देकर 6 विकेट भी लिए। लेकिन इस सीजन उन्हें एक भी मैच में मौका नहीं मिला।
टीम में इस वक्त राशिद खान और नूर अहमद के रूप 2 स्पिनर्स खेल रहे हैं। इस कारण साई किशोर को प्लेइंग-11 में आने का मौका नहीं मिल रहा। गुजरात प्लेऑफ के लिए क्वालिफाई कर चुकी है, ऐसे में टीम लीग स्टेज के आखिरी मैच में साई किशोर को खिला सकती है।
9. डेवाल्ड ब्रेविस, MI | ₹3 करोड़
मुंबई इंडियंस ने साउथ अफ्रीकी अंडर-19 स्टार और बेबी एबी डिविलियर्स के नाम से फेमस डेवाल्ड ब्रेविस को 3 करोड़ रुपए में खरीदा। ब्रेविस बड़े-बड़े शॉट्स लगाने के साथ तेज स्ट्राइक रेट से बैटिंग करने के लिए जाने जाते हैं। उन्हें पिछले सीजन 7 मैचों में मौका मिला, लेकिन वह इस सीजन MI से एक भी मैच नहीं खेल सके।
ब्रेविस की जगह मुंबई ने मिडिल ऑर्डर में तिलक वर्मा, नेहल वाधेरा और कैमरून ग्रीन को मौका दिया। तीनों ही प्लेयर्स ने अब तक शानदार परफॉर्म किया और ब्रेविस को प्लेइंग-11 में आने नहीं दिया। मुंबई इस वक्त 12 मैचों में 7 जीत और 5 हार के बाद 14 पॉइंट्स के साथ नंबर-3 पर है। उनके 2 मैच बाकी हैं, प्लेऑफ में पहुंचने के लिए दोनों में ही जीत जरूरी है। ऐसे में ब्रेविस को मौका मिलना मुश्किल ही लग रहा है।
10. रोवमन पॉवेल, DC | ₹2.80 करोड़
वेस्टइंडीज टी-20 टीम के कप्तान रोवमन पॉवेल को दिल्ली कैपिटल्स ने मेगा ऑक्शन में 2.80 करोड़ रुपए की कीमत देकर खरीदा। पॉवेल आंद्रे रसेल की तरह लंबे-लंबे शॉट्स लगाने के साथ ही बॉलिंग भी कर लेते हैं। पिछले सीजन उन्होंने टीम के लिए पूरे 14 मैच खेले और करीब 150 के स्ट्राइक रेट से रन बनाए।
इस सीजन पॉवेल ने टीम के शुरुआती 3 मैच खेले, लेकिन 9 गेंदें खेलकर 7 ही रन बना सके। तीनों बार वह स्पिनर का शिकार हुए, इस कारण उन्हें टीम ने बाकी मैचों के लिए बेंच पर बैठा दिया। इन मैचों में वह बॉलिंग से भी एक ही विकेट ले सके। दिल्ली वैसे तो प्लेऑफ की रेस से बाहर हो चुकी है, ऐसे में मुमकिन है कि उन्हें अगले सीजन की तैयारी को देखते हुए आखिरी मैचों में मौका मिल जाए।
इन खिलाड़ियों ने भी गर्म की बेंच 
टॉप-10 करोड़पति खिलाड़ियों के अलावा 2 से 3 करोड़ रुपए के बीच की कीमत वाले 6 खिलाड़ी ऐसे भी रहे, जो 2 या उससे कम मैचों में ही टीम का हिस्सा बन सके। 2.40 करोड़ रुपए के मैथ्यू वेड और 2 करोड़ के राज बावा को तो उनकी टीमों ने इस सीजन एक भी मैच नहीं खिलाया।
2.60 करोड़ रुपए की कीमत वाले विव्रांत शर्मा और नवदीप सैनी को उनकी टीमों ने 1-1 मैच खिलाया। वहीं 2-2 करोड़ के आदिल रशीद और मुस्ताफिजुर रहमान 2 ही मैच खेल सके।
रबाडा तक को प्लेइंग-11 में जगह नहीं 
टॉप करोड़पति खिलाड़ियों के अलावा 3 खिलाड़ी ऐसे भी रहे जिन्हें ऑक्शन में 7 करोड़ से ज्यादा की कीमत मिली, लेकिन वे टीम के लिए 5 से ज्यादा मैच नहीं खेल सके। इनमें सबसे बड़ा नाम साउथ अफ्रीकी पेसर कगिसो रबाडा का है। उनके अलावा इंग्लिश पेसर्स मार्क वुड और जोफ्रा आर्चर भी अपनी टीम के ज्यादा मैच नहीं खेल सके।
